Наогул, мара навукоўцы — стварэнне адпаведнага музея з мэтаю захавання памяці аб гісторыі каталіцтва ў рэгіёне. Так што цяперашняя экспазіцыя ў пэўным сэнсе — пробны каменьчык на прадмет таго, як такі музей мог бы выглядаць і як ён можа быць успрынятым шараговымі наведвальнікамі. Паглядзець жа на выставе ў плане магчымасцяў рэалізацыі згаданай задумы, безумоўна, ёсць што. Найперш гэта — экспанаты, якія датычаць шырокавядомых у гісторыі краіны і свету каталіцкіх згуртаванняў, такіх, напрыклад, як заснаваная ў Друі на пачатку 20-х гадоў мінулага стагоддзя Кангрэгацыя сёстраў эўхарыстак або супольнасць друйскіх айцоў марыянаў, дзейнасць якіх пададзена ў экспазіцыі такім чынам, каб зрабіць яе як мага больш зразумелай сённяшняму чалавеку. Гаспадарчыя прылады, начынне для правядзення літургіі, фотаздымкі, прадметы штодзённага ўжытку, дэталі цывільнай вопраткі, хабіты ды арнаты, падручнікі, выданні малітоўных тэкстаў — усё гэта не можа не наблізіць нас да эпохі, не абудзіць пачуцця гонару за сваю веру і людзей, якія яе вызнавалі і актыўна сведчылі, а часам і адчування няёмкасці ад няўважлівасці да яе матэрыяльнага складніка (напрыклад, пры аглядзе цудам уратаванага ў гады ваяўнічага атэізму дывана вырабу знакамітай сястры эўхарысткі Апалоніі Пяткун).